Predkladacia správa

Vypracovanie systému finančného riadenia štrukturálnych fondov bolo jednou zo základných podmienok stanovených Európskou komisiou v rámci Negociačnej kapitoly 21 – Regionálna politika a koordinácia štrukturálnych nástrojov. 
Slovenská republika je dňom vstupu do Európskej únie oprávnená čerpať finančné prostriedky zo štrukturálnych fondov. V súlade so zákonom č. 523/2004 Z. z. o rozpočtových pravidlách verejnej správy sa štrukturálne fondy stávajú súčasťou príjmov a výdavkov štátneho rozpočtu. 
Predchádzajúca verzia Koncepcie systému finančného riadenia štrukturálnych fondov bola schválená ministrom financií a vydaná na stránke Ministerstva financií SR dňa 20. 09. 2006 s platnosťou od 01. 10. 2006. Dňa 21. 12. 2007 bol ministrom financií schválený dodatok 6.1 ku Koncepcii systému finančného riadenia štrukturálnych fondov.
Jednotlivé zmeny aktualizovaného materiálu súvisia so zjednodušením finančného riadenia štrukturálnych fondov a so zohľadnením skutočností vyplývajúcich  z reálnej implementácie štrukturálnych fondov od začiatku programového obdobia 2004 - 2006.
Úpravy v Koncepcii systému finančného riadenia štrukturálnych fondov na programové obdobie 2004 – 2006 sa týkajú najmä:
•	špecifikácie používania účtov  jednotlivých konečných prijímateľov/príjemcov pomoci;
•	zrušenia povinnosti predkladať nulové zúčtovania zálohových platieb konečným prijímateľom na riadiaci orgán/sprostredkovateľský orgán pod riadiacim orgánom. Nulové čerpanie bude konečný prijímateľ deklarovať oznámením predloženým riadiacim orgánom/sprostredkovateľským orgánom pod riadiacim orgánom formou listu;
•	zapracovania organizačných zmien na MF SR dotýkajúcich sa systému finančného riadenia;
•	špecifikácie predkladania záverečných žiadostí o platbu v prípade systému predfinancovania a zálohových platieb;
•	definovania povinností riadiaceho orgánu/sprostredkovateľského orgánu pod riadiacim orgánom týkajúcich sa prechodu práv a povinností konečného prijímateľa/príjemcu pomoci na iný subjekt
•	predkladania analýzy poskytnutých a zúčtovaných zálohových platieb;
•	sledovania poskytnutia a zúčtovávania zálohových platieb v rámci projektu konečného prijímateľa;
•	špecifikovania povinností jednotlivých subjektov súvisiacich s predkladaním správy o zistenej nezrovnalosti.
Systém finančného riadenia štrukturálnych fondov zahŕňa komplex na seba nadväzujúcich a vzájomne prepojených podsystémov a činností, prostredníctvom ktorých sa zabezpečuje účinné finančné plánovanie, rozpočtovanie, účtovanie, výkazníctvo, platba konečným prijímateľom, sledovanie finančných tokov a finančná kontrola pri realizácii pomoci zo štrukturálnych fondov. 
Cieľom koncepcie je zabezpečiť efektívny systém  finančného riadenia štrukturálnych fondov v súlade s platnými právnymi predpismi Európskych spoločenstiev a Slovenskej republiky. Systém finančného riadenia je základným predpokladom poskytovania finančných prostriedkov ES pre spoločné programy, ktoré sú realizované v rámci štrukturálnych fondov v nadväznosti na Európskou komisiou schválené programové dokumenty.
Predkladaný materiál nemá dopad na štátny rozpočet a nemá negatívny dopad na podnikateľskú sféru, životné prostredie a zamestnanosť.
Všetky rozpory boli odstránené.
Platnosť Koncepcie systému finančného riadenia štrukturálnych fondov, verzie 7.0 bude od 01. 04. 2008.